Správa o účasti verejnosti na tvorbe právneho predpisu

Verejnosť bola o príprave návrhu vyhlášky Ministerstva zdravotníctva Slovenskej republiky, ktorou sa ustanovujú podrobnosti zmlúv o poskytovaní zdravotnej starostlivosti a o vzoroch zmlúv o poskytovaní zdravotnej starostlivosti informovaná prostredníctvom predbežnej informácie, ktorá bola zverejnená v informačnom systéme verejnej správy Slov-Lex pod číslom PI/2025/180 v termíne od 11. augusta 2025 do 23. septembra 2025.

K predbežnej informácii, v rámci procesu pripomienkovania predbežnej informácie v informačnom systéme verejnej správy Slov-Lex, bolo zo strany verejnosti predložených spolu 6 vyjadrení, z toho 5 vyjadrení od Asociácie zamestnávateľských zväzov a združení Slovenskej republiky a 1 vyjadrenie od Slovenskej komory zubných lekárov. Vyjadrenia subjektov boli pri tvorbe návrhu vyhlášky zohľadnené.

Návrh vyhlášky bol pripravený s intenzívnou spoluprácou so sektorom, s Lekárskym odborovým združením a Ministerstvom financií SR.



 VYJADRENIA K PREDBEŽNEJ INFORMÁCII
Návrh vyhlášky Ministerstva zdravotníctva Slovenskej republiky o podrobnostiach zmlúv o poskytovaní zdravotnej starostlivosti a o vzoroch zmlúv o poskytovaní zdravotnej starostlivosti
PI/2025/180
Počet vznesených vyjadrení: 	6
	Subjekt
	Vyjadrenie

	AZZZ SR
Asociácia zamestnávateľských zväzov a združení Slovenskej republiky
	Nejasnosti v rámci pripravovanej  legislatívy :
Definícia „ekonomicky oprávnených nákladov“ a minimálna úhrada
Zákon č. 581/2004 Z. z. ukladal povinnosť vydania vyhlášky podľa § 7c (novela účinná od 17. februára 2025) upraviť formu a spôsob uvedenia výšky úhrady, vzory zmlúv a definíciu „ekonomicky oprávnených nákladov“, vrátane minimálnej úhrady ,  Na základe tohto zákona Úrad pre dohľad nad zdravotnou starostlivosťou od februára 2025 zverejňuje údaje od poskytovateľov ústavnej zdravotnej starostlivosti vrátane údajov o úhradách.
Problém: Ak navrhovaná vyhláška nešpecifikuje transparentne metodológiu výpočtu minimálnej úhrady či definície ekonomických nákladov (napr. čo obsahujú – priame, nepriame, fixné náklady), môže to spôsobiť nejednotné výklady a náročnosť porovnania medzi poskytovateľmi.

	AZZZ SR
Asociácia zamestnávateľských zväzov a združení Slovenskej republiky
	Otázka povinnosti zosúladiť zmluvy do 6 mesiacov
Zmluvné strany sú povinné zosúladiť svoje zmluvy s týmito vzormi do 6 mesiacov odo dňa účinnosti vyhlášky (§ 7c zákona)
Problém: Ak nebudú jasné alebo vhodne navrhnuté vzory zmlúv či jasné postupy implementácie, doba 6 mesiacov môže byť nedostatočná pre poisťovne a poskytovateľov pri úpravách interných procesov, najmä ak ide o zložité systémové úpravy.

	AZZZ SR
Asociácia zamestnávateľských zväzov a združení Slovenskej republiky
	Otázka či návrh zmluvy  vyhovuje zákonu o elektronizácii zmlúv (eDohody)?
Navrhovaná vyhláška by mala jednoznačne určiť, či nové zmluvy môžu byť uzatvárané elektronicky cez eDohody, alebo či bude platiť výhradne papierová forma. Bez toho hrozí kolízia s existujúcou právnou úpravou elektronizácie zmlúv.
Potenciálne riziká alebo rozpory vo vzťahu k legislatíve EÚ

	AZZZ SR
Asociácia zamestnávateľských zväzov a združení Slovenskej republiky
	Transparentnosť a súťaž EÚ legislatíva (napr. smernice týkajúce sa štátnej pomoci, hospodárskej súťaže či verejného obstarávania) vyžaduje transparentné a rovné zaobchádzanie s poskytovateľmi.
Riziko: Ak v navrhovanej vyhláške nie je detailne vyriešená metóda výpočtu minimálnej úhrady s dôrazom na rovnaké podmienky (napr. jednotná kalkulácia nákladov), môže to spôsobiť nerovnosti medzi poskytovateľmi (napr. verejnými a súkromnými), čo by mohlo byť v rozpore s pravidlami EÚ.

	AZZZ SR
Asociácia zamestnávateľských zväzov a združení Slovenskej republiky
	Ochrana osobných údajov a zverejňovanie údajov
Zverejnenie údajov o úhradách medzi poskytovateľmi môže zasahovať do ochrany podnikových tajomstiev či osobných údajov, ak nie je jasne upravený rozsah zverejňovania ( GDPR) .
Vyhláška by mala explicitne ustanoviť, aké údaje sa zverejňujú a v akej podobe (napr. agregované vs individuálne), aby bola v súlade s GDPR a so zásadami ochrany dôverných údajov.

	SKZL
Slovenská komora zubných lekárov
	Dovoľujeme si dať Ministerstvu zdravotníctva Slovenskej republiky do pozornosti, že Slovenská komora zubných lekárov predstavuje najväčšieho, najreprezentatívnejšieho a v podstate aj jediného reprezentanta poskytovateľov primárnej špecializovanej zubno-lekárskej ambulantnej zdravotnej starostlivosti na Slovensku. Komora súčasne disponuje najvyššou mierou odbornej znalosti a praktickej skúsenosti v záväzkových vzťahoch medzi poskytovateľmi a zdravotnými poisťovňami pre segment zubné lekárstvo.

Vzhľadom na špecifickosť zubno-lekárskej zdravotnej starostlivosti je Slovenská komora zubných lekárov v praxi jediným partnerom, ktorý je akceptovaný tak poskytovateľmi ako ich legitímny reprezentant, ako aj zdravotnými poisťovňami na účely rokovaní o zmluvách o poskytovaní zdravotnej starostlivosti.

Slovenská komora zubných lekárov preto považuje za nevyhnutné, aby bola Ministerstvom zdravotníctva Slovenskej republiky prizvaná na prerokovanie všeobecne záväzného právneho predpisu týkajúceho sa zmlúv o poskytovaní zdravotnej starostlivosti,  a to aj v prípade, ak by nebola vnímaná ako priamy zástupca poskytovateľov primárnej špecializovanej zubno-lekárskej ambulantnej zdravotnej starostlivosti. 

Absencia účasti zástupcov Slovenskej komory zubných lekárov by viedla k nevyváženému legislatívnemu rámcu, ktorý by nereflektoval špecifiká odvetvia zubného lekárstva, a to práve z dôvodu neprítomnosti jediného relevantného reprezentanta. Účasť komory na rokovaniach preto považujeme nielen za oprávnenú, ale aj za nevyhnutnú pre odbornú tvorbu právnej úpravy zmlúv o poskytovaní zdravotnej starostlivosti. 






